
Elevii care au terminat clasa a X-a și a XI-a, invitați la Școala de Vară „BioASPIRE”, organizată de la UB Facultatea de Biologie și DCOC

În perioada 15 august – 4 septembrie 2022, Facultatea de Biologie și Departamentul de Consiliere și Orientare în Carieră din cadrul Universității din București organizează cea de-a doua ediție a Școlii de Vară „Viitor în Științele vieții și a Pământului” (BioASPIRE).
Școala de Vară BioASPIRE se va desfășura în două serii, astfel: seria I – 15 – 28 august 2022 și seria a II-a – 29 august – 4 septembrie 2022.

Elevii de liceu, invitați să se înscrie online la BioASPIRE
În cadrul școlii de vară, elevii care au terminat clasa a X-a/ a XI-a și doresc să intre în tainele biologie/ biochimiei/ ecologiei, sunt așteptați la Facultatea de Biologie a Universității din București (Splaiul Independenței, nr. 91-95, sector 5, București) unde, împreună cu profesorii din facultate și consilierii de la Departamentul de Consiliere și Orientare în Carieră, vor participa la ateliere de lucru tematice, mici proiecte de cercetare, descoperirea naturii prin stagii de practică și activități de orientare profesională.
Înscrierea se face online, accesând următorul link. Data-limită de înscriere este 12 august 2022. Pentru mai multe informații, persoanele interesate pot accesa site-ul școlii de vară.

Școala de vară BioASPIRE este susținută prin proiectului AG 343/SGU/PV/III/10.08.2020, finanțat din Proiectul privind Învățământul Secundar (ROSE) de către Banca Internațională de Reconstrucție și Dezvoltare (Banca Mondială) și are ca scop „pregătirea elevilor de liceu din anii terminali (potențiali studenți) în vederea dezvoltării abilităților relevante în domeniul Biologiei şi îmbunătățirea tranziției de la învățământul liceal la cel terțiar”.

